《江楼》
宋代·朱彦

麻源山压盱江水，江楼迥对江山起。波平月满千里空，金斗栏干露如洗。

此时想见一尊开，杳杳征帆破浪来。挥毫写尽江山景，何有飘零庾信哀。

自怜久作红尘客，梦断江南烟水白。会歌黄鹄赋前溪，不作区区吟越舄。

作者简介：朱彦，字世英，南丰（今属江西）人。神宗熙宁九年（一○七六）进士，调舒州司法参军。哲宗绍圣中除江西转运判官，未几，移江东。徽宗继位，召为刑部侍郎。大观元年（一一○七），以显谟阁待制知杭州。四年，徙知颍昌府。宣和中，以疾乞归。卒于江宁，年六十八。事见《乾道临安志》卷三、清同治《南丰县志》卷二三。今录诗八首。